# John Pople

John Pople (anglès: Sir John Pople) (Burnham-on-Sea, 31 d'octubre de 1925 - Chicago, 15 de març de 2004), KBE FRS, fou un matemàtic i químic anglès guardonat amb el Premi Nobel de Química l'any 1998.

## Biografia

Va néixer el 31 d'octubre de 1925 a la ciutat de Burnham-on-Sea, població situada al comtat de Somerset. Va viure fins després de la Segona Guerra Mundial al comtat de Somerset, ingressant l'any 1943 a la Universitat de Cambridge, on es graduà en matemàtiques el 1946 i es doctorà en química el 1951.
A principis de la dècada del 1960 es va traslladar als Estats Units, on va residir la resta de la seva vida. El 1961 fou nomenat membre de la Royal Society de Londres i el 2003 fou nomenat Cavaller Comandant de l'Imperi Britànic per part de la reina Elisabet II del Regne Unit. Va morir el 15 de març de 2004 a la seva residència de Sarasota, situada a l'estat nord-americà de Florida.

## Recerca científica

La seva primera contribució fou una teoria dels càlculs aproximats dels orbitals moleculars sobre sistemes d'enllaç pi el 1953. Aquesta teoria fou idèntica a la desenvolupada per Rudolph Pariser i Robert G. Parr el mateix any, motiu pel qual fou anomenada mètode Pariser-Parr-Pople.
Interessat en la química quàntica va desenvolupar mètodes de computació quàntics, en els quals va basar el programa informàtic GAUSSIAN. A través d'aquest tipus de mètodes es va desenvolupar l'anomenada química computacional que permet investigar les propietats de les molècules en processos químics.
L'any 1998 fou guardonat amb la meitat del Premi Nobel de Química pel desenvolupament de mètodes computacionals de química quàntica. L'altra meitat del premi recaigué en el físic nord-americà Walter Kohn pel desenvolupament de la teoria del funcional de la densitat.

## Referències

* ↑ Radom, Leo «Obituary: John A. Pople (1925–2004)». Nature, 428, 6985, 22 abril 2004doi=10.1038/428816a, pàg. 816-816 [Consulta: 23 setembre 2017].
* ↑ «Sir John A. Pople». Encyclopædia Britannica [Consulta: 23 setembre 2017].
* ↑ Wright, Pearce «Sir John Pople». The Guardian, 19-03-2004 [Consulta: 23 setembre 2017].

## Bibliografia

* Buckingham, A.D. «Sir John Anthony Pople. 31 October 1925 - 15 March 2004» (en anglès). Biographical Memoris of Fellows of the Rotal Society, Vol. 52, 2006, pàg. 299-314. DOI: 10.1098/rsbm.2006.0021. ISSN: 0080-4606.
* Del Bene, Janet E. «John Pople: The Man and His Science». A: E. Thomas Strom, Angela K. Wilson (eds.). Pioneers of Quantum Chemistry (en anglès). American Chemical Society, 2013, p. 301-315. ISBN 978-0-8412-2717-0.
* Gordon, Mark S.; Kim, Hyung J.; Ratner, Mark A. «John Anthony Pople» (en anglès). Physics Today, Vol. 58, Num. 4, 2005, pàg. 79-80. DOI: 10.1063/1.1955494. ISSN: 0031-9228.

## Enllaços externs

* «John Pople» (en anglès). The Nobel Prize. The Nobel Foundation.
* O'Connor, John J.; Robertson, Edmund F. «John Pople» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Buckingham, David. «Pople, Sir John Anthony» (en anglès). Oxford Dictionary of National Biography, 2008. [Consulta: 9 juliol 2023].
* Macho, M. «John Pople, un matemático trabajando en química cuántica» (en castellà). Euskal Herriko Unibertsitatea, 2014. [Consulta: 9 juliol 2023].